Grupet kriminale serbe në veri të Kosovës

Në veri të Kosovës, kryesisht në komunat me shumicë serbe, veprojnë grupe kriminale, pjesë e të cilave janë edhe pjesëtarë nga shërbimi sekret serb (BIA) apo nga ministria e punëve të brendshme të Serbisë (MUP). Menjëherë pas përfundimit të luftës së Kosovës ishin “Rojat e Urës”, pastaj “Mbrojtja Civile”, “Mjekërroshat”, kurse në kohët e fundit ishte krijuar “Brigada e Veriut”.

 Mbrojtja Civile 
Në fillimin e vitit 2012, përfaqësuesit e serbëve të veriut, e kishin konfirmuar edhe zyrtarisht ekzistencën e një grupi me emër “Mbrojtja Civile”. Veçse sipas tyre, ky grup merrej me çështje komunale. Ishte e konfirmuar që ky grup financohej nga Serbia.

Në kohën e bisedimeve Kosovë-Serbi, Beogradi e kishte konfirmuar se i mbanë në Kosovë mbi 300 pjesëtarë të MUP-it.

 Rojat e Urës 
Nga të dhënat e publikuara ndër vite rreth organizatave kriminale serbe në pjesën veriore të Kosovës rezulton se organizata “Rojet e Urës” ka vepruar në pjesën veriore të Mitrovicës, dhe është themeluar me 12 Qershor 1999.

“Rojat e Urës” kanë qenë një grupacion i paligjshëm sigurie, i themeluar në përfundim të luftës në Kosovë, në përbërje të të cilit thuhej se kishte edhe pjesëtarë të pensionuar të forcave paramilitare serbe.

 Grupi Mjekërroshat 
Një nga grupet kriminale të rrezikshme gjithashtu në Mitrovicën e Veriut, ishte ai me emrin “Mjekërroshat” apo në serbisht “Bradonja”. Ky grup, udhëhiqej nga i sanksionuari nga SHBA-të, Milan Radojiçiq.

Ky grup përkujdesej për tensionimin e situatës në veriun e vendit, dhe merrej me aktivitete të ndryshme kriminale.

 Brigada e Veriut 
Organizata Brigada e Veriut (serbisht: Severna Brigada), është një grup i ri kriminal në veri të Kosovës. Ata morën pjesë në sulmet kundër Policisë së Kosovës dhe KFOR-it gjatë protestave në 4 komunat veriore të banuara me shumicë serbe pas zgjedhjeve të kryetarëve shqiptarë në ato komuna meqë serbët i kishin bojkotuar zgjedhjet, ku u lënduan rreth 41 pjestarë të KFOR-it, policë të PK-s e gazetarë. "Protestuesit" ishin jashtëzakonisht të organizuar. Besohet se financohen nga shteti i Serbisë.

Më 24 Qershor 2023, dhjetëra pajisje ushtarake, pushkë automatike, lloje të armëve e municionit, uniforma e shenja janë gjetur brenda një veture e cila ishte parkuar vetëm 100 metra larg komunës së Zveçanit, ku ishte identifikuar nga Policia e Kosovës. Në veturën me targat BG (Beograd) u gjetën 9 zolla, 2 lansues, 2 ossa, 1 predhë e minahedhësit, 21 granata dore, 20 predha të trombolinit, 2 mbushës të barutit, 10 armë të gjata automatike, 1 pistoletë, 1 silenciator, 51 karikator për armë të gjata, 5 karikator për armë të shkurtra, 5756 fishekë të kalibrave të ndryshëm, 18 koktej molotov, 17 mjete piroteknike, 14 mjete tymuese, 5 thika ushtarake, 11 jelek antiplumb dhe taktik, 9 uniforma ushtarake, 1 palë dylbi, 1 gazmaskë, 1 dyshek ushtarak, 19 emblema “Severna Brigada”, 3 radiolidhje dhe mbushës, një sasi e narkotikëve.

 Sulmi në Banjskë 
Artikulli kryesor: Sulmi në Banjskë

Sulmi në Banjskë ishte një sulm i armatosur i terroristëve serbë ndaj Republikës së Kosovës që ndodhi në fshatin Banjskë në veri të Kosovës më 24 shtator 2023, disa prej terroristëve u verifikuan pas konfliktit të armatosur si pjesëtarë të dy grupeve, Mbrojtjes Civile dhe Brigadës së Veriut nga organet e rendit në Kosovë, drejtuesi i tyre ishte Milan Radoiçiq, i cili është në kërkim nga autoritetet kosovare. Në këtë sulm mbeti i vrarë rreshteri i policisë së Kosovës, Afrim Bunjaku dhe disa terroristë serbë, një pjesë e të cilëve u tërhoqën të plagosur në Serbi kurse disa që u kapën u arrestuan.

Sulmi ndaj Policisë së Kosovës u cilësua si sulm terrorist nga Kosova, Shqipëria dhe Bashkimi Evropian dhe u dënua nga Shtetet e Bashkuara të Amerikës.

 Reagimet e shtetit të Kosovës 
19 Prill 2017 - Qeveria e Kosovës miraton vendimin për zhbërjen e të ashtuquajturës “Mbrojtje Civile”.

13 Qershor 2023 - Policia e Kosovës arreston udhëheqësin e “Mbrojtjes Civile”, Milun Milenkovic me nofkën Lune, në Mitrovicën Veriore, gjatë arrestimit u plagosën 3 policë të PK.

24 Qershor 2023 - Ministri i punëve të brendshme Xhelal Sveçla tha: Kemi të bëjmë me organizime terroriste, Mbrojtja Civile dhe Brigada e Veriut të shpallen organizata terroriste.

29 Qershor 2023 - Qeveria e Kosovës shpallë organizata terroriste, organizatat ‘Mbrojtja Civile’ dhe ‘Brigada e Veriut’.

25 Shtator 2023 - Albin Kurti kërkoi nga BE-ja ekstradimin e terroristëve serbë në Kosovë, që të përballen me drejtësinë për aktet e kryera terroriste.

11 Shtator 2024 - Prokuroria Speciale e Kosovës njoftoi se ndaj 45 personave është ngritur aktakuzë për sulmin terrorist në Banjskë të Zveçanit që u krye më 24 Shtator 2023.

 Shiko edhe 
 Sulmi në Banjskë
 Milan Radoiçiq
 Afrim Bunjaku
 Enklavat serbe të Kosovës
 Enver Zymberi
 Krimi në Kosovë

 Referime 

Kategoria:Krime
Kategoria:Kriminelë serbë
Kategoria:Veriu i Kosovës
Kategoria:Organizata terroriste serbe në Kosovë
Kategoria:Grupe separatiste serbe në Kosovë
Kategoria:Krimi në Kosovë